o
Derek Prince
Miten kohdata lopunajat pelotta
Osa 1
Lausumme yhdessä Raamattua, Titus 2:11-14:
"Jumalan armo on näet ilmestynyt pelastukseksi kaikille ihmisille,
ja se kasvattaa meitä hylkäämään jumalattomuuden ja
maailmalliset himot ja elämään hillitysti,
oikeamielisesti ja Jumalaa kunnioittaen tässä maailmassa,
kun odotamme autuaan toivomme toteutumista,
suuren Jumalan ja Vapahtajamme Jeesuksen Kristuksen
kirkkauden ilmestymistä. Hän antoi itsensä alttiiksi
meidän puolestamme lunastaakseen meidät vapaiksi
kaikesta vääryydestä ja puhdistaakseen meidät
omaksi kansakseen, joka kaikin voimin tekee hyvää."
Puhun aiheesta, josta en ole koskaan aiemmin puhunut,
joten on mielenkiintoista nähdä miten se avautuu.
Aiheeni on "Miten kohdata lopunajat pelotta".
Raamattu puhuu paljon lopunajoista heti alkulehdiltä
aina Ilmestyskirjaan asti.
Muutama päivä sitten olin lääkärin rutiinitarkastuksessa.
Lääkäri ja kaksi hoitajaa kysyivät minulta:
"Mitä mieltä olette maailman nykytilasta?"
Vastasin, että elämme lopunaikoja.
Yllätyksekseni kaikki kolme uskoivat, että näin on. Aika yllätys.
Puhun nyt siitä, miten lähestyä lopunaikoja.
Olemme jo kuulleet profetioita, että lopunajat ovat
kovien koettelemusten aikaa. Edessä on luultavasti
koko ihmiskunnan kovimmat koettelemukset.
Luettelen muutamia Raamatun ennustuksia lopunajoista ja
annan sen jälkeen käytännön neuvoja miten kohdata lopunajat pelotta.
2 Tim 3:1. Paavali kirjoittaa Timoteukselle:
"Sinun on tiedettävä". Painava kehotus.
On oltava varma jostain asiasta, mutta tätä et saa unohtaa.
"... että viimeisinä päivinä koittavat vaikeat ajat."
Kreikan sana, joka on tässä käännetty "vaikea",
esiintyy vain kerran muualla UT:ssa paikassa, jossa kuvataan
kahta pahojen henkien vaivaamaa miestä,
jotka tulivat Jeesusta vastaan Genetsaretin järven itäpuolella.
Siinä kohdassa sana on käännetty "väkivaltainen".
Miehet olivat sangen väkivaltaisia. Raamattu siis kertoo, että
viimeisinä aikoina koittavat väkivaltaiset ajat.
Tämä on mielestäni parempi käännös kuin "vaikea".
Paavali perustelee miksi lopunajat ovat vaikeita.
Siksi, että ihmisluonto, etiikka ja moraali ovat turmeltuneet.
Hän luettelee 18 moraalista mokaa, jotka leimaavat lopunaikoja.
Kolme niistä on sellaisia, joita ihmiset rakastavat.
He rakastavat vain itseään, toiseksi rahaa ja
kolmanneksi he rakastavat enemmän nautintoja kuin Jumalaa.
Erehtymättömällä tarkkuudella
Raamattu osoittaa ihmiskunnan ison perusongelman,
joka on selvästi nähtävissä tässäkin maassa:
ihmiset rakastavat vain itseään.
Itserakkaus on hajottanut avioliittoja, perheitä,
seurakuntia ja yhteiskuntaa yleensä.
Asenne on tämä: "Minä haluan tätä. Viis siitä mitä sinä haluat.
Minä toimin näin, sinä voit toimia tavallasi.
Tiedän mitä tahdon ja minä myös otan sen."
Tämä asenne hajottaa perheitä ja perheiden hajoaminen johtaa
yhteiskunnan hajoamiseen ja se on yhteiskuntajärjestyksen loppu.
Toinen kohta, jossa meitä varoitetaan lopunaikojen tapahtumista on
Mat 24:7-13. Jeesus puhuu synnytystuskista,
jotka ovat alkua Jumalan valtakunnalle maan päällä.
Jumalan valtakuntaan pääsee vain yhtä tietä.
Sille tielle ei voi hypätä syrjästä vaan sille tielle on synnyttävä.
Jeesus sanoi: "Jos ihminen ei synny uudesti, hän ei pääse
näkemään Jumalan valtakuntaa eikä pääse sinne sisälle".
Tämä ei koske vain yksittäistä ihmistä vaan myös koko maailmaa.
Maailma voi päästä Jumalan valtakuntaan vain syntymällä.
Mat 19:ssä Jeesus kutsuu sitä uuden maailman syntymiseksi.
Niin kuin kaikkia synnytyksiä myös sitä edeltävät synnytystuskat.
Mat 24:7-13, Jeesus luettelee mitä synnytystuskat ovat.
Ensiksi kansa nousee kansaa vastaan.
On sattuvaa, että kreikan kansaa merkitsevä sana on "ethnos", josta
saamme sanan "etninen konflikti", joista kuulemme usein.
Seuraavaksi valtakunta valtakuntaa vastaan,
joka mielestäni tarkoittaa poliittisia sotia.
Joka puolella on nälänhätää, ruttotauteja ja maanjäristyksiä.
Ja sitten korvat hörölleen:
kaikki kansat vainoavat ja vihaavat kristittyjä.
Vastustuksen tähden monet kristityt luopuvat silloin uskostaan ja
kavaltavat toisensa pelastaakseen oman nahkansa.
Vääriä profeettoja esiintyy. Laittomuus lisääntyy.
Moniko teistä, jotka ovat asuneet tässä maassa vähintään 10 vuotta,
on samaa mieltä siitä, että laittomuus on jatkuvasti lisääntynyt?
Ja sitten sanotaan, että monien kristittyjen rakkaus kylmenee.
Kreikan sana on "agapé", joka kuvaa kristillistä rakkautta.
Sitten puhutaan kestävyydestä.
Jeesus sanoo: "Joka kestää loppuun asti, pelastuu",
joskin alkuperäinen teksti on vielä tarkempi:
Joka "on kestänyt" loppuun asti, pelastuu. Nyt olet pelastunut,
mutta pysyäksesi pelastuneena on kestettävä loppuun asti.
Toistan nämä lopunaikojen merkit ilman kommentteja,
koska ne ovat hyvin tärkeitä. Kansa kansaa vastaan,
valtakunta valtakuntaa vastaan, nälänhätää, ruttotauteja,
maanjäristyksiä, kaikki kansat vainoavat ja vihaavat kristittyjä,
Monet kristityt luopuvat uskosta ja kavaltavat toisiaan,
monia vääriä profeettoja ilmaantuu, laittomuus lisääntyy,
monien kristittyjen rakkaus kylmenee ja lopuksi:
on oltava kestävä.
Lienette samaa mieltä, etteivät näkymät ole mukavia.
Olen oppinut Raamatusta olemaan objektiivinen.
Aloin tutkia Raamattua uskovana 52 vuotta sitten ja
päätin yrittää selvittää mitä Raamattu todella sanoo ja
pyyhkiä pois ihmisten mielipiteet ja tulkinnat ja
varsinkin omat ennakkoluuloni.
Kaikilla on ennakkoluuloja, omia ja rotuihin, kansoihin, kirkkokuntiin,
teologiaan ja ties mihin liittyviä.
Mutta jos todella tahdot kuulla mitä Jumala sanoo Sanassaan,
kaikki tuo on pantava syrjään ja avattava sydän ja mieli nöyrästi
kuuntelemaan mitä Jumala sanoo.
Olen usein sanonut kuulijoilleni, että jos ette ole hämmästyneet,
niin ette ole lukeneet Raamattua, sillä se on hämmästyttävä kirja.
Ellette ole koskaan järkyttyneet, ette ole lukeneet Raamattua,
sillä se on järkyttävä kirja.
Annan vastaukseni kysymykseen, "miten kohdata lopunajat pelotta?",
Ilmestyskirjan pohjalta.
Minulla ei ole taulukkoa eikä tulkintasysteemiä
enkä yritä tulkita profetioita.
Asennoidun niin, että olen avoin, jos Jumala näyttää minulle jotain.
Vuosien mittaan Hän on näyttänyt minulle monia asioita.
Minusta Ilmestyskirjan alkuluvut ovat lopunaikojen avaimia.
Ellemme aloita Ilmestyskirjasta, niin vastavoimat musertavat meidät.
Minun tulkintani alkaa Ilm 1:10-17, jossa Johannes sanoo:
"Herran päivänä Henki valtasi minut,
ja minä kuulin takaani kovan äänen, kuin olisi torveen puhallettu.
"Minä olen Alfa ja Omega, alku ja loppu. Kirjoita mitä näet, ja
lähetä se seitsemälle Aasian seurakunnalle:
Efesokseen, Smyrnaan, Pergamoniin, Tyatiraan,
Sardekseen, Filadelfiaan ja Laodikeaan."
Käännyin nähdäkseni mikä ääni minulle puhui,
ja kun käännyin, näin seitsemän kultajalkaista lamppua."
Kun Ilmestyskirjassa Jumala ilmestyy jollekin,
ilmestyksen saaneen henkilön huomio ei yleensä
heti kohdistu Herran persoonaan.
Tuntuu siltä, ettemme kestä Herran suoraa kohtaamista.
Niinpä Johannes näkee ensiksi seitsemän lamppua.
Sitten hän jatkaa:
"Ja lamppujen keskellä näin hahmon, joka oli ihmisen kaltainen.
Hänellä oli yllään pitkä viitta ja rinnan ympärillä kultainen vyö.
Hänen päänsä ja hiuksensa hohtivat valkoisina kuin valkoinen villa,
kuin lumi, ja Hänen silmänsä olivat kuin tulen liekit.
Hänen jalkansa välkehtivät kuin sulatusuunissa hehkuva pronssi,
ja Hänen äänensä oli kuin suurten vesien pauhu.
Hänellä oli oikeassa kädessään seitsemän tähteä,
Hänen suustaan pisti esiin kaksiteräinen, terävä miekka,
ja Hänen kasvonsa olivat kuin loistava keskipäivän aurinko.
Hänet nähdessäni minä vaivuin Hänen jalkoihinsa kuin kuollut."
Näyttää siltä, että tämä oli Johanneksen voimakkain
kohtaaminen Jeesuksen kanssa maan päällä,
intiimimpi kuin yhdelläkään muulla apostolilla.
Johannes oli juuri se opetuslapsi, joka nojasi Herran rintaa vasten
viimeisellä ehtoollisella ja kysyi "kuka meistä on kavaltajasi?".
Ylösnousemuksen jälkeen Johannes oli niiden opetuslasten joukossa,
jotka nauttivat aamupalaa Jeesuksen kanssa Galilean meren rannalla.
Nyt Jeesus ilmestyi Johannekselle täysin eri tavalla.
Ilmestys oli niin voimakas, että hän vaipui Jeesuksen jalkoihin
kuin kuollut. Millainen tämä ilmestys oikein oli?
Minun vastaukseni on: Johannes kohtasi Jeesuksen Tuomarina.
Liian vähän kirkoissa puhutaan siitä, että Jeesus ei ole vain
Vapahtaja vaan Hän on myös Tuomari. Hän on kaikkien ihmisten Tuomari.
Hän tuomitsee seurakunnan ja sitten kaikki kuolleet.
On tärkeää tajuta se tosiasia, että Jeesus on Tuomari.
Näky oli pelottava. Hänen silmänsä olivat kuin tulen liekit,
Hänen äänensä kuin vesien pauhu,
Hänen suustaan pisti esiin kaksiteräinen miekka,
Hänen jalkansa välkehtivät kuin sulatusuunissa hehkuva pronssi.
Kaikki nuo kuvaavat erilaisia tuomioita.
Kun Johannes kohtasi Tuomarin,
hän vaipui Jeesuksen jalkoihin kuin kuollut.
On tärkeää ymmärtää, että me kaikki kohtaamme
Jeesuksen Tuomarina jonain päivänä.
Katsokaamme hetki 2 Kor 5:10:
2 Kor 5:10
"Meidän (kaikkien kristittyjen) on tultava
Kristuksen tuomioistuimen eteen, jotta kukin saisi sen mukaan,
mitä ajallisessa elämässään on tehnyt, hyvää tai pahaa."
On vain kaksi kategoriaa. Mikä ei ole hyvää, on pahaa,
välimuotoa ei Jumalan luokittelussa ole.
Paavali jatkaa: "Kun tiedämme, mitä Herran pelko on,
me koetamme saavuttaa ihmisten luottamuksen."
Moniko meistä on oppinut tuntemaan Herran pelkoa?
Moniko puhuu saarnoissaan Herran pelosta?
Jeesuksen näkeminen oli niin voimakas kokemus, että Johannes
vaipui maahan kuin kuollut. Sitten Johannes jatkaa:
"Mutta Hän laski oikean kätensä päälleni ja sanoi: 'Älä pelkää.
Minä olen ensimmäinen ja viimeinen, iäti elävä. Minä olin kuollut,
mutta nyt elän, elän aina ja ikuisesti.
Minulla on kuoleman ja tuonelan avaimet?"
Jeesus ei ole nyt vain Tuomari vaan kaiken pahan voittaja:
synnin, kuoleman, saatanan, tuonelan.
Hän on kertakaikkinen voittaja, Hänen voittonsa on täydellinen.
Jeesus ei käynyt läpi kaikkea tätä itsensä tähden,
koska Hän oli aina voittoisa. Hän samaistui meihin,
jotta Hän voisi ottaa meidän paikkamme ja
viedä meidät mukanaan voittoon. Se on Jumalan armoa.
Seuraavaksi tähdennän tärkeää asiaa:
Ilmestyskirjan seitsemän lamppua ovat seitsemän seurakuntaa.
Johannes näki Jeesuksen seisovan seitsemän seurakunnan keskellä.
Meidän tulee ymmärtää, että Jumalalle on kautta historian
seurakunta ollut tärkeä.
Ruthin kanssa lausuimme äsken: "puhdistaakseen meidät omaksi
kansakseen, joka kaikin voimin tekee hyvää".
Jumalan huolenpidon tärkein kohde on seurakunta.
Eivät kansakunnat, eivät poliitikot, eivät sotapäälliköt
vaan Hänen seurakuntansa.
Meidän tulee ymmärtää, että me olemme ensimmäisiä
Hänen huolenpidossaan.
Ellette ymmärrä tätä, pelko herää teissä helposti.
Johannes näki ensin Jeesuksen seurakuntien keskellä kävelemässä
edestakaisin ilmeisesti tarkastamassa jokaista seurakuntaa.
Luvun lopussa Jeesus sanoo: "Sinä näit seitsemän tähteä
oikeassa kädessäni ja seitsemän kultajalkaista lamppua,
ja niiden salaisuus on tämä: seitsemän tähteä ovat
seitsemän seurakunnan enkelit (sanoisin mieluummin papit),
ja seitsemän lamppua ovat ne seitsemän seurakuntaa."
Juuri tänään vihimme erään veljen pastoriksi,
ja jokaisen joka on julistustyössä, pastorit, evankelistat,
opettajat, profeetat, tulee muistaa, että Herra pitää meitä
oikeassa kädessään.
Ajatella: me olemme Hänen oikeassa kädessään.
Luvuissa 2 ja 3 on kirjeet seitsemälle seurakunnalle.
En viivy tässä pitkään, mutta muistutan,
että jokainen kirje lähetettiin seurakunnalle.
Kirjeiden sanoman kuulivat vain ne, jotka olivat seurakunnan jäseniä.
Uskon, poikkeukset pois lukien, että Jumala odottaa
jokaisen uskovan olevan seurakunnan harras jäsen.
Jos Ilmestyskirjan kirjeet lähetettäisiin nyt,
ne teistä, jotka eivät kuuluisi seurakuntaan,
eivät koskaan kuulisi kirjeiden sanomaa.
Kirjeet lähetettiin vain seurakunnille,
mutta samalla ne koskivat myös jokaista.
"Jos joku kuulee Minun ääneni." Seurakunnan jäsenyys ei siis riitä.
On pystyttävä kuulemaan Herran ääni.
Olen tutkinut kirjeitä, en käytä tähän aikaa,
mutta tähdennän kahta asiaa.
Viidelle seurakunnalle seitsemästä Jeesus sanoo:
"Minä tiedän sinun tekosi".
Tosin käyttämässäni kuningas Jaakon käännöksessä
nämä sanat ovat seitsemän kertaa.
Uusissa parempiin alkuteksteihin pohjautuvissa käännöksissä
sanat ovat vain viisi kertaa.
Pidän kuningas Jaakon käännöksestä, joka on mielestäni
lähempänä Jumalan Sanan henkeä kuin mikään muu käännös,
mutta aikoinaan ei ollut niin tarkkaa tietoa teksteistä
kuin mitä nykykääntäjillä on. Älkää välittäkö,
jos teillä on Jaakon käännös ja sanat ovat siellä seitsemästi,
vaikka uusissa käännöksissä ne ovat viidesti.
Ainakin viidesti Jeesus sanoi: "Minä tiedän sinun tekosi".
Sanat ovat merkittäviä.
Hän ei sanonut: "Minä tiedän teidän kirkkokuntanne leiman"
eikä "Minä tiedän uskonne tunnustuksen"
eikä "Minä tiedän seurakuntanne ohjelman"
vaan Hän sanoi "Minä tiedän sinun tekosi".
Ei ole merkitystä mitä sanomme vaan sillä mitä teemme.
Seitsemästä seurakunnasta viidelle Hänen ensimmäinen käskynsä oli:
tee parannus. Joskus minulta on kysytty:
"tarvitseeko kristittyjen tehdä parannusta?"
No, ainakin viisi seurakuntaa seitsemästä tarvitsi parannusta.
Sen käsityksen mukaan, joka minulla on nykyseurakunnista,
suhdeluku on tuskin yhtään pienempi.
Luulisin, että se on seitsemän seitsemästä.
Muistakaa, että parannus on kaiken perusta.
Jos ohitatte parannuksen teon, ette voi koskaan saada oikeaa uskoa.
Voitte etsiä ja pyytää Jumalan siunauksia,
mutta niitä ei tule, koska parannus on jäänyt tekemättä.
Kun Johannes Kastaja raivasi tietä Jeesukselle,
hänen sanomansa oli: tehkää parannus!
Kun Jeesus alkoi julistaa julkisesti, Hänen ensimmäiset sanansa olivat:
"Tehkää parannus ja uskokaa evankeliumi!"
Helluntaina, kun uskosta osattomat kysyivät Pietarilta,
"mitä meidän tulee tehdä", ensitöikseen Pietari sanoi:
"kääntykää ja ottakaa itse kukin kaste".
Kaste ilman parannuksen tekoa on ajan hukkaa.
Paavali sanoi Efeson vanhimmille: "Opetin teitä julkisesti ja
joka kodissa tekemään parannusta Jumalan edessä ja
uskomaan Jeesukseen Kristukseen".
Parannus tulee siis tehdä ensin.
Olen toiminut monesti kristittyjen sielunhoitajana heidän ongelmissaan.
Olen huomannut, että sielunhoito tepsii vain tiettyyn rajaan asti.
Joskus tuntuu, että olisi hyödyllisempää
ajaa ulos pahoja henkiä kuin käyttää aikaa sielunhoitoon.
Minulle tuli selväksi, että ainakin puolet kristittyjen ongelmista
johtuu siitä, etteivät he ole koskaan tehneet parannusta.
Jos te kamppailette kristittyinä ongelmienne kanssa,
niin ehdotan, että tutkistelette itseänne
oletteko tehneet tosissanne parannusta.
Kääntykää pois kaikesta mikä ei ole Jumalan mielen mukaista
ja antautukaa ehdoitta Jumalalle.
Ilmestyskirjan kirjeissä on useita tärkeitä elementtejä.
Ensinnä kiitos siitä, mikä on hyvää,
oikaisu siinä mikä on väärää ja varoitus mahdollisesta tuomiosta.
Huomatkaa, että lupaukset koskevat vain yhdenlaista ihmistä.
Tiedättekö millaista? Sellaista, joka voittaa.
UT:ssa ei ole lainkaan lupauksia niille, jotka eivät voita.
Rom 12:21, Paavali huomauttaa: "Älä anna pahan voittaa itseäsi,
vaan voita sinä paha hyvällä."
Meillä kaikilla on vain kaksi mahdollisuutta.
Joka voittaa tai tulla voitetuksi. Ainoa voima voittaa paha on hyvä.
Ilmestyskirjan lopussa, 21:7, Jumala itse sanoo:
"Tämä on voittajan palkinto: Minä olen hänen Jumalansa,
ja hän on Minun poikani".
Ei UT:ssa eikä koko Raamatussa ole lupauksia hyvästä niille,
jotka eivät tee parannusta.
Katsauksesta seurakuntiin siirryn lukuun 4.
Luimme sen aamulla Ruthin kanssa tapamme mukaan.
Minua tekstin kuvaama kunnia kosketti niin, että
vedet tulivat silmiin enkä nähnyt lukea.
Silmälaseissa, joita en mielelläni käytä, on se ongelma, että
kyyneleet sumentavat lasit. Ojennan lasit Ruthille kuivattaviksi.
Mutta nyt on kaikki hyvin.
Luku 4 on erittäin tärkeä.
Jos hyppäät sen yli, et etene oikeaan suuntaan.
Luku 4 on maailmankaikkeuden valtaistuinsali.
Katsomme sen alkujakeita:
"Sitten näin tämän: taivaan ovi oli auki, ja kuului sama ääni, jonka
olin edellisellä kerralla kuullut - kuin olisi torveen puhallettu.
'Nouse tänne! Minä näytän sinulle, mitä tämän jälkeen on tapahtuva'.
Siinä samassa olin Hengen vallassa.
Näin, että taivaassa oli valtaistuin ja sillä valtaistuimella istui joku."
Mitä hän näki ensin? Valtaistuimen.
Jälleen Johannes ei voinut heti katsoa Häntä, joka
istui valtaistuimella, mutta tämän luvun aihe on sana "valtaistuin".
Jos haluat tilata Derek Princen opetuksia, ota yhteyttä.
Yhteystietomme näkyvät ruudussa.
Derek Princen opetuksia on saatavilla myös TV7 kaupasta.
Suomennos: Kai Mäkelä